F. Mikloško, poslanec: (2010-02-04):
Dámy a páni, v prvom rade treba povedať, že je to finančne výhodné pre nich, ktorí to organizujú, pre týchto demokratov, ktorí sa tu domáhajú takýchto krásnych vecí, pre nich je to zaujímavé, oni na tom osobne zarábajú. Oni tomuto svojmu osobnému zisku, pretože to je pre nich zamestnanie, podriadili to, že tu chcú túto spoločnosť, aj toto hlavné mesto proste uvrhnúť do marazmu. Je to zaujímavé pre tých, ktorí to organizujú a je to zaujímavé pre tých, ktorí mediálne pripravujú tento projekt, pretože oni takisto sú od toho finančne závislí. Dámy a páni, ale tu stojí prvá otázka, ktorú si ľudia, ktorí majú záujem o tento štát, a to treba v prvom rade teraz osloviť aj vládu, kde hovorí pán premiér, ako mu veľmi záleží na tejto krajine, a to hovorí nakoniec aj opozícia a každý, pretože to je odôvodnenie jeho politickej činnosti. Čiže ako musíme postaviť túto krajinu? Na tom, aby finančný zisk sa stal tým prvým a posledným, o čo nám ide, alebo na tom, aby tu predsa nad týmto všetkým víťazila kvalita života a akési hodnoty? A z tejto stránky, nech nám predstavitelia Metropolisu nerozprávajú nič o zisku. Nech sú úprimní a hovoria o zisku pre nich, ale nech zároveň hovoria, že tento zisk nie je ziskom pre štát, ale naopak, tento zisk, najmä ich osobný, uvrhuje túto spoločnosť do marazmu. To je prvá vec. Druhá vec. Demokracia a zrelosť demokracie sa dá hodnotiť podľa toho, či ľudia reagujú na to, čo sa deje niekde tam hore. Preto sú priame voľby, preto každý občan sa má vyjadriť k tomu, kto ho tam bude zastupovať, ale tým sa to pre občana a pre ľudí nekončí. Nekončí sa to pre občana, pre cirkvi. Nekončí sa to pre občianske združenia, pretože život ide ďalej a zrelá demokracia sa na celom svete ukazuje podľa toho, či spoločnosť reaguje na niektoré excesy, ku ktorým je každá vládna moc, to si povedzme otvorene, vnútorne naklonená. A treba povedať, chvalabohu, že po tomto, čo sa tento problém konečne prevalil, sa ozvali niektoré inštitúcie. Treba povedať a treba ich aj vymenovať, nech je jasné, kto sa ozval a kto sa neozval. Ozvali sa traja katolícki biskupi, veľmi otvorene sa ozval biskup Baláž v rádiu Lumen, veľmi otvorene sa ozval arcibiskup Zvolenský pri omši, televízne prenášanej, ozval sa biskup Tondra. Hlas z iných cirkví som nezačul, a treba to povedať, pretože toto je vážny moment a moment, ktorý rozhoduje aj o histórii. Ozvali sa Katolícke noviny alebo ozývajú sa, stále píšu o tom, čo má obrovský význam. SME by som takisto hodnotil celkom, povedal by som, vysoko, pretože otvára tento problém a poukazuje na jeho problematiku, ale neviem o tom, že by niekto ďalší sa veľmi do toho angažoval. Dámy a páni, ale ja sa tu pýtam, je obrovskou túžbou, aby toto bola občianska spoločnosť. Stále tu hovoríme o občianskych združeniach, o treťom sektore, atď., nezačul som jediný hlas z tohto občianskeho sektora, z tejto občianskej spoločnosti, ktorá často tak kričí, ako veľmi jej ide o blaho tohto štátu, ani raz sa neozvali. Kde sú? Kde je občianska spoločnosť? Kde sú občianske združenia? Ticho sú. Pretože v ich liberálnom ponímaní sveta toto je vec, do ktorej sa nemiešajú. Bohužiaľ, v tejto kauze totálne zlyhávajú. A tretia vec, ktorú tu chcem povedať, dámy a páni, za čo sme my vlastne platení? Máme slušné platy, tie platy máme preto slušné, aby sme boli nezávislí, aby sa aspoň ako-tak vyhlo tomu, že nás niekto môže podplácať, pretože by sme mali malé platy a chceme si vyrobiť, teda za to sme slušne platení. V čom spočíva naša práca? Naša práca spočíva v príprave zákonov. Ale povedzme si otvorene, že tam má v prvom rade slovo vláda a vláda ak, tak nás niekedy používa na to, aby sme doplnili niečo, na čo ona zabudla, vláda so svojimi ministerstvami a megabyrokratickými aparátmi, čo je pochopiteľné. My sme tu na to, aby sme kontrolovali, aby náš hlas zaznieval, prosím, dámy a páni, ale my, v prvom rade tá váha poslaneckého platu a váha poslaneckého mandátu je v hlasovaní. Je to úplne smiešne, my to už berieme často automaticky, ale to hlasovanie je kľúčová vec, za ktorú sme my platení tým slušným platom. Ale to nie, pretože toto rozhoduje o krajine. Áno, má význam poukazovať pri kontrolnej činnosti parlamentu na neduhy a podobne, ale hlasovanie rozhoduje o smerovaní tejto krajiny a za to sme platení. A ak nechceme, aby sme boli ako tí predstavitelia Metropolisu, ktorým ide o osobný zisk, a preto tu predstavujú niečo, čo je úplne zhubné, no tak my budeme tí istí, my sme platení za to, ak svojím hlasovaním sa voči tomu nevzoprieme, že podporujeme kvôli osobnému zisku, aby sme mali pokoj, aby nás nikto neobťažoval, kvôli tomu proste sme my tu platení a sedíme tu ako masa ľudí, ktorá ani nerozmýšľa. Dámy a páni, ak nastanú morálne problémy, ak sme začali vyšetrovať, ako dopadol Gaulieder, no tak sa pozrite na hlasovanie, kto ako hlasoval. Ja som v diskusiách, v televíznych aj v niektorých iných, vysokým predstaviteľom pripomenul, ako vtedy hlasovali. Ale nie preto, aby som niekoho chcel deptať, aby som poukázal na to, že toto je kľúčová vec, za ktorú nesie poslanec zodpovednosť, ako si sa zachoval v tej rozhodujúcej chvíli, keď sa lámal chlieb. A toto je takisto rozhodujúca vec. Tridsať rokov – nikdy sa toho nezbavíme. Čiže, dámy a páni, nebude sa môcť nikto vyhovárať na to, ako sa bude hlasovať. Raz sa to takto poukáže aj všetkým tým a takisto aj vláda dostane účet, ako ste sa chovali v tých chvíľach, keď sa rozhodovalo o tom, keď sa lámal chlieb. Toto bude otázka aj pre predstaviteľov ostatných cirkví, nielen katolíckej, toto bude otázka aj pre občiansky sektor, ktorý tak rád o sebe hovorí, aký je úžasný, aký je demokratický, v tejto chvíli musím smutne konštatovať, že v lekcii demokracii občiansky sektor na Slovensku totálne zlyhal. Ďakujem pekne. (Potlesk.)